Document ID: 31995D0454

Odločba Komisije
z dne 23. oktobra 1995
o posebnih pogojih za uvoz ribiških proizvodov in proizvodov iz ribogojstva s poreklom iz Republike Koreje
(Besedilo velja za EGP)
(95/454/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1], kakor je bila nazadnje spremenjena z Aktom o pristopu Avstrije, Finske in Švedske, ter zlasti člena 11 Direktive,
ker je izvedenec Komisije opravil inšpekcijski obisk v Republiki Koreji, da bi preveril razmere, v katerih se ribiški proizvodi proizvajajo, skladiščijo in pošiljajo v Skupnost;
ker se lahko določbe zakonodaje Republike Koreje o zdravstvenem inšpekcijskem nadzoru in spremljanju ribiških proizvodov štejejo za enakovredne določbam Direktive 91/493/EGS;
ker je "Ministry of Agriculture, Forestry and Fisheries - National Fisheries Administrations - National Fisheries Products Inspection Station (NFPIS)" v Republiki Koreji sposoben učinkovito preverjati uporabljanje veljavne zakonodaje;
ker mora postopek za pridobitev zdravstvenega spričevala iz člena 11(4)(a) Direktive 91/493/EGS zajemati tudi opredelitev vzorca spričevala, minimalne zahteve glede jezika(-ov), v katerem(-ih) mora biti sestavljeno, in položaj osebe, pooblaščene za njegov podpis;
ker je treba skladno s členom 11(4)(b) Direktive 91/493/EGS na pakiranjih ribiških proizvodov pritrditi oznako, na kateri sta navedena ime tretje države in številka odobritve obrata, iz katerega proizvod izvira;
ker je treba skladno s členom 11(4)(c) Direktive 91/493/EGS sestaviti seznam odobrenih obratov; ker mora biti seznam sestavljen na podlagi obvestila NFPIS Komisiji; ker mora torej NFPIS zagotoviti upoštevanje določb, ki so v ta namen določene v členu 11(4) Direktive 91/493/EGS;
ker je NFPIS dal uradna zagotovila glede upoštevanja pravil iz poglavja V Priloge k Direktivi 91/493/EGS in glede izpolnjevanja zahtev, enakovrednih zahtevam, ki so v navedeni direktivi določene za odobritev obratov;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
"Ministry of Agriculture, Forestry and Fisheries - National Fisheries Administrations - National Fisheries Products Inspection Station (NFPIS)" je pristojni organ v Republiki Koreji za preverjanje in potrjevanje skladnosti ribiških proizvodov in proizvodov iz ribogojstva z zahtevami Direktive 91/493/EGS.
Člen 2
Ribiški proizvodi in proizvodi iz ribogojstva s poreklom iz Republike Koreje morajo izpolnjevati naslednje pogoje:
1. Vsako pošiljko mora spremljati oštevilčeni izvirnik zdravstvenega spričevala, ki je pravilno izpolnjeno, podpisano, datirano in obsega en sam list, v skladu z vzorcem iz Priloge A k tej odločbi.
2. Proizvodi morajo prihajati iz odobrenih obratov, naštetih v Prilogi B k tej odločbi.
3. Razen pri zamrznjenih ribiških proizvodih v razsutem stanju, namenjenih za proizvodnjo konzervirane hrane, je treba na vsako pakiranje neizbrisno napisati besedi "REPUBLIKA KOREJA" in številko dovoljenja obrata, iz katerega proizvod izvira.
Člen 3
1. Spričevala iz člena 2(1) morajo biti sestavljena v vsaj enem uradnem jeziku države članice, kjer se opravljajo preverjanja.
2. V spričevalih morajo biti ime, položaj in podpis predstavnika NFPIS ter uradni žig NFPIS v barvi, ki se razlikuje od barv drugih zaznamkov.
Člen 4
Ta odločba se uporablja od 1. januarja 1996.
Člen 5
Ta odločba je naslovljena na države članice.
V Bruslju, 23. oktobra 1995

Labels: 0
3
18
6